
PRIOPĆENJE ZA MEDIJE: PRSTE DALJE OD KUPRESA!
Tvrtka BH Magnezij & Minerali d.o.o. objavila je kako povlači zahtjev za odobravanje Studije utjecaja na okoliš pred Federalnim ministarstvom okoliša i turizma i odustaje od izgradnje pogona za proizvodnju magnezija na lokaciji Osmanlije u općini Kupres. Međutim, investitor istodobno poručuje kako ne odustaje od projekta proizvodnje magnezija, nego da nastavlja tražiti novu lokaciju koja bi, prema njihovim navodima, ispunjavala preduvjete za realizaciju projekta.
Ako se i dalje razmatra bilo koja druga lokacija na području Kupresa, učinit ćemo sve što nam stoji na raspolaganju da takav projekt bude zaustavljen!
Povlačenje projekta s lokacije Osmanlije ne smije biti tek pokušaj premještanja istog problema nekoliko kilometara dalje. Ako jedna lokacija nije prihvatljiva, rješenje nije traženje druge, treće ili četvrte lokacije unutar Kupresa. Žitelji Kupresa nisu dužni neprestano dokazivati kako žele sačuvati svoj kraj, zdravlje, pitku vodu, šume, poljoprivredno zemljište i pravo na život u očuvanom okolišu.
Razvoj Kupresa se temelji na zaštiti prirodnih bogatstava, održivoj poljoprivredi, turizmu, poduzetništvu, malim i srednjim poduzećima te stvaranju kvalitetnih i dugoročno održivih radnih mjesta. U takvoj razvojnoj viziji nema mjesta teškoj industriji ni projektima koji su protivni prostorno-planskim dokumentima i jasno izraženoj volji lokalne zajednice.
Važeći prostorni plan ne predviđa ovakvu vrstu gospodarskog zahvata. Zbog toga bi bio potpuno neprihvatljiv svaki pokušaj izmjene Prostornog plana Hercegbosanske županije, Zakona o šumama Hercegbosanske županije ili bilo kojeg drugog propisa samo kako bi se naknadno stvorili preduvjeti za projekt koji nije dio razvojne politike Kupresa i koji nema potporu njegovih građana. Prostorni planovi i zakoni ne smiju se prilagođavati interesima jednog investitora. Investitori se moraju prilagođavati zakonima, planovima i potrebama zajednice u kojoj žele poslovati.
Svaki ozbiljan i odgovoran projekt mora imati povjerenje i potporu lokalnog stanovništva. Bez toga nema odgovornog upravljanja prostorom, održivog razvoja ni legitimnosti za zahvate koji mogu imati dugoročne posljedice za okoliš, gospodarstvo i kvalitetu života ljudi.
Ako investitor smatra da je projekt proizvodnje magnezija potpuno siguran i bez štetnih posljedica, neka ga realizira ondje gdje za njega može dobiti potporu lokalne zajednice. Kupres ovaj projekt ne želi.
Kroz Parlament Federacije, ali i općinsko vijeće Kupresa, tražit ćemo kompletnu dokumentaciju povezanu s poslovanjem društva Dolomit d.o.o. Kupres, uključujući sva izdana rješenja, dozvole, suglasnosti, koncesijske akte, inspekcijske zapisnike i nalaze nadležnih institucija. Posebno ćemo zahtijevati provjeru izvršenja obveza koje su preuzete prilikom davanja suglasnosti Vlade Hercegbosanske županije za kupnju društva Dolomit d.o.o. od njegova prethodnog vlasnika.
Tada je najavljeno da će se dolomit koristiti za proizvodnju građevinskih materijala, uključujući preradu dolomita te proizvodnju ljepila, žbuke i drugih proizvoda. Investitor je, prema dostupnim informacijama, preuzeo obvezu ulaganja 15 milijuna KM i zapošljavanja 50 radnika.
Zbog očitog raskoraka između tada predstavljenih planova i naknadno pokrenutog projekta proizvodnje magnezija, nadležne institucije moraju utvrditi jesu li preuzete obveze ispunjene te jesu li Vlada Hercegbosanske županije, nadležna ministarstva i javnost prilikom donošenja odluka raspolagali potpunim i istinitim informacijama o stvarnim planovima investitora.
Ako se utvrdi da preuzete obveze nisu izvršene ili da su dozvole, suglasnosti i druga rješenja korišteni protivno svrsi zbog koje su izdani, tražit ćemo pokretanje svih zakonom propisanih postupaka i utvrđivanje odgovornosti osoba koje su takvo postupanje omogućile.
Manipuliranje Kupresom i njegovim stanovnicima mora završiti. Kupres nije prostor za industrijske eksperimente niti mjesto na kojem će se privatni i politički interesi stavljati iznad javnog dobra. Naša je odgovornost sačuvati pitku vodu, šume, poljoprivredno zemljište, prirodnu baštinu i resurse za buduće naraštaje. Kupresu nisu potrebni projekti koji dijele stanovništvo i ugrožavaju njegov prirodni potencijal, nego odgovorna razvojna politika koja će poticati poljoprivredu, turizam, domaće poduzetništvo i otvaranje održivih radnih mjesta.
[bookmark: _GoBack]Samo takav gospodarski razvoj može mladim ljudima dati razlog da ostanu, zasnuju obitelji i svoju budućnost grade u Kupresu. Stoga je naša poruka investitorima, njihovim političkim pokroviteljima i svima koji bi protivno volji građana prekrajali budućnost Kupresa jasna i nedvosmislena, da parafraziramo „velikog gazdu“ koji ovo iz prikrajka gura: PRSTE DALJE OD KUPRESA!
Vijećnica u općinskom vijeću Kupres
Tanja Ćurković

IMA JOŠ PRKOSA! IMA JOŠ PONOSA! IMA JOŠ NADE!

